KIRJALLINEN KYSYMYS E-2030/01 esittäjä(t): Camilo Nogueira Román (Verts/ALE) komissiolle. Galicia Euroopan laajuisessa suurnopeusrautateiden verkossa.



Virallinen lehti nro 093 E , 18/04/2002 s. 0049 - 0050



KIRJALLINEN KYSYMYS E-2030/01 esittäjä(t): Camilo Nogueira Román (Verts/ALE) komissiolle (13. heinäkuuta 2001) Aihe: Galicia Euroopan laajuisessa suurnopeusrautateiden verkossa Komission jäsen Loyola de Palacio antoi 6. kesäkuuta 2001 vastauksen (E-1046/01(1)) 3. huhtikuuta 2001 esittämääni kysymykseen, joka koski Galician huippunopeaa junayhteyttä Eurooppaan sen jälkeen kun Espanjan kehitysministeri ja Galician aluehallituksen pääministeri olivat ilmoittaneet suunnitelmista yhdistää SanabriaOurenseSantiago-rata Mesetaan ja La CoruñaVigoPorto-rata Portugaliin. Komission jäsen ei ollut tietoinen näistä lausunnoista ja oletettavasti komission virallisten asiakirjojen perusteella vastasi, että mahdollinen Galician suurnopeusjunayhteys kulkisi PonferradaMonforte-radan kautta. Galician aluehallitus reagoi komission vastaukseen jättämällä sen huomiotta, syyttämällä komission yksiköitä ja vahvistamalla SanabriaOurenseSantiago-linjauksen. Mitä on todella tapahtunut? Mikä asema on suurnopeusjunayhteydellä, jolla Galicia pitäisi yhdistää Mesetaan ja Portugaliin? (1) EYVL C 340 E, 4.12.2001, s. 155. Loyola de Palacion komission puolesta antama vastaus (21. syyskuuta 2001) Komission vastauksessa arvoisan parlamentin jäsenen kirjalliseen kysymykseen E-1046/01(1) viitataan vuonna 1996 tehtyyn, Euroopan laajuista liikenneverkkoa koskevaan Euroopan parlamentin ja neuvoston päätökseen N:o 1692/96(2) sisältyviin suuntaviivoihin. Suuntaviivoja tarkistetaan parhaillaan, kuten komissio on jo ilmoittanut vastauksessaan arvoisan parlamentin jäsenen heinäkuun 2001 istuntojakson kyselytunnilla esittämään suulliseen kysymykseen H-0530/01(3). Muutosehdotuksen valmistelun yhteydessä Espanjan viranomaiset ovat pyytäneet komissiota sisällyttämään ehdotukseen kansallisen suurnopeusjunayhteyksiä koskevan suunnitelman. Suunnitelmaan sisältyy Madridin ja Galician välinen suurnopeusjunayhteys, joka kulkee Sanabrian, Orensen ja Santiagon kautta, sekä La Coruñan, Vigon ja Portugalin rajan välinen rataosuus, josta Espanjan ja Galician viranomaiset ovat sopineet. Suuntaviivojen muuttamisen yhteydessä komissio aikoo ehdottaa liitteessä III olevien erityishankkeiden luettelon tarkistamista, kuten se on esittänyt 12. syyskuuta 2001 hyväksytyssä eurooppalaista liikennepolitiikkaa koskevassa valkoisessa kirjassa(4). Valkoisessa kirjassa tarkasteltujen hankkeiden joukossa mainitaan Pyreneiden niemimaan suurnopeusjunaverkon yhteentoimivuutta koskeva hanke. Hanke perustuu Espanjan ja Portugalin kansallisiin suurnopeusjunayhteyksiä koskeviin suunnitelmiin, joihin sisältyvät myös edellä mainitut Galician junayhteydet. Komissio haluaa tarkentaa, että suunnitelmaan sisältyvän suurnopeusjunayhteyden määritelmä vastaa Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annettuun neuvoston direktiiviin 96/48/EY(5) sisältyvää määritelmää. Direktiivissä täsmennetään, että suurten nopeuksien ratoihin kuuluvat erityisesti suurnopeusjunia varten rakennettavat uudet radat, joilla voidaan ajaa yli 250 kilometrin tuntinopeudella; erityisesti suurnopeusjunia varten parannetut tai parannettavat radat, joilla voidaan ajaa noin 200 kilometrin tuntinopeudella, sekä erityisesti suurnopeusjunia varten parannetut erityiset radat, joilla nopeus on mukautettava tapauskohtaisesti. Komissio seuraa tarkkaan Portugalin suurten nopeuksien ratoja koskevan suunnitelman vaiheita. Suunnitelmaan sisältyy Atlantin rataosuus, joka on osa ensisijaista hanketta nro 8 ja jonka pitäisi parantaa Espanjan ja Portugalin välisen rataverkon jatkuvuutta ja yhteentoimivuutta. (1) EYVL C 340 E, 4.12.2001, s. 155. (2) EYVL L 228, 9.9.1996. (3) Vastaus 3.7.2001. (4) KOM(2001) 370. (5) EYVL L 235, 17.9.1996.